Susko, Boris, poslanec NR SR (2014-12-12):
Ďakujem pekne za slovo, pán predsedajúci. V tejto rozprave už boli povedané rôzne obvinenia, ktoré boli všetky ale bez podložených dôkazov, naopak, my sme podali na všetky tieto obvinenia konkrétne argumenty, ktorými sme povedali, že všetky tieto obvinenia sú absolútne nezaložené na pravde a absolútne zavádzajúce. Ale nebudem sa už vracať k tomu, ako sme vyvrátili to, že kto sa všetko mohol prihlásiť do súťaže, že mohli sa prihlásiť firmy, ktoré mohli dať nižšiu cenu, že mohli podať námietky a tak ďalej, nič také sa nestalo, a teda považujem to za absolútne neodôvodnené a nedôvodné. Chcel by som sa však vrátiť ešte k tomu, pretože celý deň tu dnes rozprávame o schránkových firmách, a chcel by som sa predsa len vrátiť ešte k tým schránkových firmám. Ja súhlasím s tým, že pre štát nie je dobré, ak nevie, kto je partnerom na druhej strane rokovacieho stola. A plne súhlasím aj s tým, aby sme hľadali riešenie, ako tento stav zmeniť. Ak si pozriete aj moje hlasovanie o novele zákona o verejnom obstarávaní, kde naša vláda pripravila pravidlá, podľa ktorých takzvané schránkové firmy nemôžu obchodovať so štátom, tak zistíte, ako som aj ja v tomto hlasoval. Plne súhlasím teda s tým, aby sme hľadali riešenie, ako tento stav zmeniť. Ale v súvislosti s dnešným odvolávaním pána Počiatka ma zaráža iná vec. Prečo je dnes spoločnosť Cromwell, ktorá bude prevádzkovať mýtne platby prostredníctvom palivových kariet, označovaná za schránku? Pretože má sídlo na Cypre? Podľa určitých metodík je aj Švajčiarsko krajina, v ktorej registrované firmy sú považované za schránky. To dnes nebudeme obchodovať ani so švajčiarskymi firmami? A čo potom Rakúsko alebo niektoré štáty Spojených štátov amerických? Mám pocit, že to už zašlo naozaj priďaleko. Namiesto uvážlivého posúdenia každého prípadu sa tu vytvára masová hystéria, ktorá nepripomína európsky civilizačný priestor, ale skôr postupy sudcu Lynča. V tomto konkrétnom prípade v súvislosti s firmou Cromwell sa verejne a promptne prihlásil majiteľ firmy, ktorá je partnerom štátu v tejto transakcii. A nejde o obyčajnú firmu, ide o najväčšieho alternatívneho doručovateľa pošty na Slovensku. Je veľmi pravdepodobné, že ste jeho služby už aj vy využili, keď ste nakupovali vianočné darčeky. Čo s nimi teraz urobíte? Spálite ich, lebo vám ich doručila schránková firma? A keď vám tak veľmi vadí táto firma, ako je možné, že v Centrálnom registri zmlúv svieti kontrakt s touto spoločnosťou uzavretý počas vlády pani Radičovej na vyše 1,5 mil. eur na zabezpečenie priebehu sčítania ľudu? Vtedy to nebol problém, že ide o schránkovú firmu? Zaráža ma tá miera pokrytectva, ktorú cítim v tomto prípade. Démonizuje sa úplne každý, obvinenia lietajú bez akýchkoľvek dôkazov, pripomína mi to na hony čarodejnice z obdobia stredoveku, teda hon na čarodejnice zo stredoveku. Najväčšie pokrytectvo cítim v tom, že dnes každý opozičný politik je ten najspravodlivejší bojovník proti schránkovým firmám, ale keď pred pár rokmi vládla pravica, tak jednoducho „skutek utek“, ako sa hovorí, nič sa neriešilo. Prečo takí experti ako pán poslanec Zajac, ktorý tu je dnes predkladateľom, alebo pán podpredseda Figeľ, ktorý bol vtedy ministrom dopravy počas takmer dvoch rokov vládnutia predchádzajúcej vlády, neurobili v boji proti schránkovým firmám žiadne zmysluplné opatrenie? Vyhovovalo vám, že schránkové firmy tu podnikajú? Mali ste tam nejaký vlastný záujem? Alebo ste len politici, ktorí tento problém zneužívajú, ale riešiť ho nevedia? Iné vysvetlenie totiž neexistuje. Buď problém ste nevedeli, alebo nechceli riešiť, ale isté je, že ste ho neriešili. A dnes pokrytecky kritizujete vládu, ktorá tento problém zdedila a chce ho riešiť. Čo dokazuje aj svojimi legislatívnymi krokmi. Tomuto hovorím farizejstvo. S iróniou by som pridal ešte jedno možné vysvetlenie. Predstavitelia KDH jednoducho nemali čas na riešenie schránkových firiem, pretože mali počas svojej vlády plné ruky práce s tým, ako vyhodiť z práce tisíce zamestnancov Slovenskej pošty a popritom priznať pani Hrdej napríklad zlatý padák v sume 178-tisíc eur. Nebudem sa dlhšie venovať tejto téme, ale zdôrazňujem, že táto vláda nemá žiaden problém hľadať legislatívne nástroje, ako obmedziť fungovanie schránkových firiem, a toto aj realizuje. Ale okrem zúfalej snahy opozície nájsť si dnes tému nemá toto odvolávanie nič spoločné s reálnou snahou bojovať proti schránkovým firmám, je to zo strany opozície čistý politický marketing. Úplne na záver by som chcel opätovne zacitovať z listu pána Figeľa ako ministra dopravy 4. marca 2011, číslo listu 10421 z roku 2011, ktorým navrhuje predsedovi vlády, pardon, ministrovi zahraničných vecí, ministrovi zahraničných vecí harmonogram plánovaných opatrení. Harmonogram plánovaných opatrení, kde hovorí, ako alternatívu dva, to je pravda, ale je to jedno z opatrení, že „Národná diaľničná spoločnosť, a. s., prevezme od spoločnosti SkyToll, a. s., službu plnenia palivovými kartami, t. j. Národná diaľničná spoločnosť, a. s., vstúpi do priameho zmluvného vzťahu so spoločnosťou Fleetpay, a. s., alebo inými príslušnými osobami, ak to bude potrebné, tak, aby mohla byť služba prevádzkovaná bez spoločnosti SkyToll, a. s., bez časového obmedzenia“, a čo je ešte zarážajúce, „(Nové verejné obstarávanie sa nebude realizovať.)“. Nie je náhodou spoločnosť Fleetpay práve tá spoločnosť, o ktorej sa dnes celý deň bavíme? Ďakujem pekne za pozornosť.